A Bizottság közleménye

a Covid19 leküzdése és a világjárványt követő helyreállítás során a Nyugat-Balkánnak nyújtott támogatásról

I.Bevezetés

A Nyugat-Balkán Európa szerves részét képezi, és geostratégiai prioritást jelent az Európai Unió számára. Az egész régió európai integrációs perspektívája ismét megerősítést nyert, amikor 2020 márciusában a tagállamok támogatták a csatlakozási folyamatra vonatkozó megerősített módszertant érintő bizottsági javaslatokat , és úgy döntöttek, hogy megkezdik a csatlakozási tárgyalásokat az Albán Köztársasággal és az Észak-macedón Köztársasággal. Kulcsfontosságú, hogy az Európai Unió közös stratégiai érdekeinkre építve folytassa e régió stabilitásának és jólétének előmozdítását.

Bár a világjárvány magát az EU-t is súlyosan érinti, az Unió különleges felelőssége és érdeke, hogy vezető szerepet vállaljon a globális válaszintézkedések terén, és segítséget nyújtson a rászoruló partnereknek, kiváltképpen a közvetlen szomszédságában. Az EU ezen nemzetközi erőfeszítéseinek részeként alapvető és példa nélküli támogatást nyújt a Nyugat-Balkánnak. Az EU több mint 3,3 milliárd EUR pénzügyi támogatást biztosít a régió országai számára, hogy kezeljék a jelenlegi egészségügyi válságot és az abból eredő humanitárius szükségleteket, valamint a régió társadalmaira és gazdaságaira gyakorolt hosszabb távú strukturális hatásokat. Tekintettel az említett országok európai integrációs perspektívájára, az EU kiemelt partnerként kezeli a Nyugat-Balkánt, lehetővé téve számára a hozzáférést az uniós tagállamoknak fenntartott számos kezdeményezéshez és eszközhöz.

Az uniós vezetők és a régió vezetői 2020. május 6-án találkoznak, hogy áttekintsék az előttük álló közös kihívásokat. Ez a közlemény a megbeszélésekhez való hozzájárulásként ismerteti, hogy az Európai Unió miként vállal szolidaritást a Nyugat-Balkánnal a Covid19 közvetlen hatásainak kezelése során, és meghatározza a kölcsönös együttműködés területeit. A dokumentum kitér a gazdaságélénküléshez nyújtandó hosszú távú uniós támogatásra, és felvázolja a régió számára készítendő részletesebb gazdasági és beruházási tervet, amelyet a Bizottság az év második felében fog előterjeszteni. Emellett előre tekintve bemutatja a régió európai integrációs perspektívájának megvalósítását szolgáló uniós szerepvállalás és támogatás intenzitásának további fokozását, amelynek az a célja, hogy a megerősített módszertanban előirányozottaknak megfelelően minden partnernek támogatást nyújtson a szükséges alapvető demokratikus, jogállamisági és gazdasági reformok még eltökéltebb kezeléséhez.

II.A Covid19 elleni küzdelemben a Nyugat-Balkánnak nyújtott uniós támogatás

A Covid19-járvány következtében a Nyugat-Balkán az uniós polgári védelmi mechanizmust is igénybe vette, és már jelenleg is segítségben részesül az uniós polgári védelmi mechanizmus tagállamaitól és az abban részt vevő államoktól. Szerbia, Észak-Macedónia és Montenegró a mechanizmusban részt vevő államokként hozzájárulhatnak a rescEU-hoz és támogatást igényelhetnek attól, ideértve egészségügyi ellenintézkedések és eszközök felhalmozását is. Külföldön rekedt nyugat-balkáni polgárok is voltak az uniós polgári védelmi mechanizmus által szervezett és társfinanszírozott járatoknak köszönhetően Európába hazaszállított személyek között. A nyugat-balkáni polgári védelmi hatóságok továbbra is részt vesznek az uniós polgári védelmi mechanizmus képzéseiben, gyakorlatain és szakértői cseréin. Az EU nagyra értékeli továbbá, hogy a Nyugat-Balkán egészségügyi személyzet és felszerelés formájában értékes támogatást nyújtott az Uniónak és a közvetlen szomszédainak. Ez az EU alapjául szolgáló szolidaritást és alapvető értékeket tükrözi.

A Közlekedési Közösség Állandó Titkársága és a CEFTA közös javaslata biztosította, hogy az alapvető áruk régión belüli gyors áramlásának szavatolása érdekében a Nyugat-Balkánra is kiterjesztették a „zöld sávok” koncepcióját. A Bizottság készen áll arra, hogy szorosan bevonja a régiót a „Covid19 járvány megfékezésére irányuló intézkedések fokozatos megszüntetésére vonatkozó közös európai ütemterv” végrehajtásába. A jelenlegi egészségügyi veszélyhelyzeten és az áruk és a személyek mozgására vonatkozó, kapcsolódó korlátozásokon túl tekintve, a Bizottság hosszú távon amellett is elkötelezett, hogy az uniós/nyugat-balkáni határokon meglévő, strukturálisabb jellegű szűk keresztmetszetek kezelése révén elősegítse a Nyugat-Balkán összeköttetéseinek javítását. A Bizottság iránymutatást is kiadott arra nézve, hogy miként kell végrehajtani a harmadik országokból az EU-ba irányuló, valamennyi nem alapvető fontosságú utazásra vonatkozó ideiglenes utazási korlátozások bevezetését, és ebben többek között azzal is foglalkozott, hogy milyen bánásmódban részesítendők azok a személyek, akik kénytelenek az engedélyezettnél hosszabb ideig az EU-ban tartózkodni.

Az említett EU–Nyugat-Balkán együttműködés és az uniós támogatás meghalad bármely más partner régiónak nyújtott támogatást, ami a régió szilárd uniós stratégiai kötődését tükrözi. Az uniós intézmények intenzív kommunikációs kampányokat folytatnak, amelyek során tájékoztatnak az uniós segítségnyújtás eljuttatásáról, valamint az uniós tagállamokkal közösen olyan véleménycikkeket jelentetnek meg a helyi sajtóban, amelyek támogatják a „Maradj otthon!” kampányokat és hozzájárulnak a Covid19-re vonatkozó tényszerű információk terjesztéséhez. Ezzel összefüggésben nyilvánosan és határozottan fel kell lépni azokkal a kísérletekkel szemben, amelyek hamis színben igyekeznek feltüntetni a válsághelyzet okait és az annak leküzdésére irányuló erőfeszítéseket, egyidejűleg fokozni kell az együttműködést a véleménynyilvánítás és a tömegtájékoztatás szabadságának fenntartása érdekében.